**Press release**

# Osobný a profesionálny rast považujem za najväčší bonus svojej práce

**Zamestnanci sú najcennejším aktívom spoločnosti DACHSER. S ich pomocou sa logistickej spoločnosti darí dosahovať svojich cieľov, potvrdzovať svoju pozíciu na trhu a poskytovať prvotriedne služby. Jedným zo zamestnancov, ktorí sa s nami podelili o svoje skúsenosti s prácou v našej spoločnosti, je Tomáš Škvarček, Operations Manager
Air & Sea Logistics v DACHSER Slovakia.**

Tomáš pracuje ako prevádzkový manažér v divízii leteckej a námornej dopravy a na tejto pozícii je zodpovedný za poskytovanie dopravných a zákazníckych služieb a jednanie s leteckými a lodnými spoločnosťami. *„Od roku 2022 zastávam v rámci štruktúry Air & Sea Logistics takisto úlohu lokálneho Business, Processes and Organization (LBPO) manažéra pre Slovensko. Mojou úlohou je dohliadať na efektívne nastavenie procesov, dodržiavanie vybraných kvalitatívnych KPI a dohliadať na to, aby boli postupy práce našej pobočky v súlade s nastavenými pravidlami v rámci celosvetovej siete DACHSER,“* opisuje svoju prácu Tomáš Škvarček.

Pre zamestnancov DACHSER je typické, že  v rámci svojich pozícií dosiahnu kariérny rast a časom sa dostanú na riadiace pozície. Práve tento vývoj umožňuje dôkladné pochopenie celého prostredia a firemnej kultúry, čo pomáha vytvárať a posilňovať nielen lojalitu, ale aj pozitívne vzťahy medzi zamestnancami.

*"Začínal som v DACHSERi ako referent cenového oddelenia. Na túto pozíciu som nastúpil hneď po skončení štúdia medzinárodného obchodu na Ekonomickej univerzite v Bratislave. Záujem o oblasť medzinárodnej dopravy a logistiky sa u mňa prejavil už počas študentského obdobia na vysokej škole. Mal som konkrétnu predstavu, že sa chcem týmto smerom uberať a ďalej rozvíjať vo svojej kariére. Spoločnosť DACHSER ma oslovila svojimi firemnými hodnotami a silným medzinárodným postavením,“* vysvetľuje Tomáš, prečo si vybral práve túto spoločnosť, a dodáva: "*Od roku 2015 som pracoval na viacerých pozíciách, najprv ako referent, následne ako obchodný zástupca a supervisor, až kým mi nebola ponúknutá manažérska pozícia. Som rád, že som si získal dôveru nadriadených a mohol som sa ďalej rozvíjať a napredovať. To je jedna z vecí, ktorú si na svojej práci veľmi cením.“*

*„Počas môjho pôsobenia v spoločnosti som mal možnosť spolupracovať s mnohými inšpiratívnymi kolegami priamo zo  Slovenska, ako aj z ostatných pobočiek v rámci našej širokej medzinárodnej siete. Na mojej práci ma baví jej rôznorodosť a dynamika. Prostredie leteckej a námornej logistiky sa vo svete veľmi rýchlo mení a je preto nutné vedieť flexibilne reagovať na situácie a výzvy, ktoré prinášajú napríklad celosvetové obmedzenia spôsobené pandémiou či rôznymi vojnovými alebo politickými konfliktmi.“*

**Možnosť neustáleho vzdelávania**

Spoločnosť DACHSER má na Slovensku aj nový program osobného rozvoja svojich zamestnancov, ktorý im  umožňuje preniknúť ešte hlbšie do logistického sektora. A práve stretnutia s inými odborníkmi sú najväčším prínosom pri získavaní skúseností. *„Ja veľmi oceňujem, že spoločnosť DACHSER dbá na profesionálny rozvoj svojich zamestnancov. Popri mnohých odborných školeniach a tréningoch som bol spolu s niekoľkými ďalšími kolegami aktuálne zaradený aj do nového programu Talent manažmentu, zameraného na dlhodobý rozvoj leadershipu a manažérskych zručností,“* hovorí Tomáš.

Rovnováha medzi pracovným a súkromným životom je samozrejmosťou aj pre DACHSER. Tomáš rád športuje, hrá futbal, venuje sa turistike a cestovaniu a v zime rád lyžuje. Okrem aktívneho trávenia voľného času sú mu blízke aj dobrovoľnícke aktivity, do ktorých sa môžu zamestnanci zapájať v rámci existujúcich DACHSER CSR projektov, a tak sa dobrovoľne podieľať na množstve prospešných aktivít.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk